ธนารักษ์พร้อมผลิต เหรียญรัชกาลที่10
ธนารักษ์เตรียมความพร้อมผลิตเหรียญกษาปณ์ ร.10 สำหรับใช้หมุนเวียนในระบบ คาดดำเนินการได้ภายในปีงบประมาณ 2561
16 ต.ค. 2560

ธนารักษ์เตรียมความพร้อมผลิตเหรียญกษาปณ์ ร.10 สำหรับใช้หมุนเวียนในระบบ คาดดำเนินการได้ภายในปีงบประมาณ 2561
นายพชร อนันตศิลป์ อธิบดีกรมธนารักษ์ เปิดเผยว่า ขณะนี้อยู่ระหว่างการจัดทำกฎกระทรวงตามพระราชบัญญัติ (พ.ร.บ.) เงินตรา เพื่อดำเนินการผลิตเหรียญกษาปณ์ในรัชสมัยสมเด็จพระเจ้าอยู่หัวมหาวชิราลงกรณ บดินทรเทพยวรางกูร (รัชกาลที่ 10) เพื่อใช้หมุนเวียนในระบบเรียบร้อยแล้วทั้งรูปแบบและปริมาณการผลิต โดยภายหลังพระราชพิธีบรมราชาภิเษกสมเด็จพระเจ้าอยู่หัวมหาวชิราลงกรณ บดินทรเทพยวรางกูร อาจจะมีการทูลเกล้าฯ เพื่อทรงพิจารณาปรับแก้ข้อความบางส่วนให้มีความเหมาะสมมากยิ่งขึ้น โดยคาดว่าจะดำเนินการผลิตเหรียญกษาปณ์ใหม่ได้ภายในปีงบประมาณ 2561
ทั้งนี้ เหรียญกษาปณ์เพื่อใช้หมุนเวียนในระบบในรัชกาลที่ 10 นั้น จะผลิตทั้งสิ้น 9 ชนิดราคา ได้แก่ ชนิดราคา 10 บาท ชนิดราคา 5 บาท ชนิดราคา 2 บาท ชนิดราคา 1 บาท ชนิดราคา 50 สตางค์ ชนิดราคา 25 สตางค์ ชนิดราคา 10 สตางค์ ชนิดราคา 5 สตางค์ และชนิดราคา 1 สตางค์ โดยชนิดราคา 1-10 สตางค์นั้น ส่วนใหญ่จะใช้กันในระบบบัญชี
นอกจากนี้ ยังได้เตรียมจัดทำเหรียญที่ระลึกพระราชพิธีบรมราชาภิเษกสมเด็จพระเจ้าอยู่หัวมหาวชิราลงกรณ บดินทรเทพยวรางกูร จำนวน 3 ชนิด ได้แก่ เหรียญทองคำ ราคาจำหน่ายเหรียญละ 3.5 หมื่นบาท เหรียญเงิน ประเภทรมดำพ่นทราย ราคาจำหน่ายเหรียญละ 1,600 บาท และเหรียญทองแดง ประเภทรมดำพ่นทราย ราคาจำหน่ายเหรียญละ 100 บาท